## Carlos Mazón subratlla el compromís del Consell amb l’esport perquè les futures generacions seguisquen la senda dels esportistes olímpics i paralímpics

*** Destaca que “la seua disciplina, l’esforç i el treball són un exemple per a tots” i la seua capacitat per a “demostrar tot el talent que hi ha a la Comunitat Valenciana”
* Felicita els esportistes de la Comunitat Valenciana, medallistes i diplomes olímpics en els Jocs Olímpics i Paralímpics de París per “formar part de la història esportiva de la nostra terra”**

**València.**

El president de la Generalitat, Carlos Mazón, ha subratllat el compromís del Consell per continuar donant suport a l’esport i fomentar els valors que representa “per a aconseguir que les futures generacions seguisquen els passos dels esportistes olímpics i paralímpics de la Comunitat Valenciana i aconseguisquen nous cims”

Així ho ha manifestat durant la recepció als esportistes de la Comunitat Valenciana, medallistes i diplomes olímpics en els Jocs Olímpics i Paralímpics de París en la qual els ha traslladat “la felicitació i l’orgull dels més de cinc milions d’habitants del nostre territori”.

El cap del Consell ha destacat la disciplina, l’esforç i el treball dels esportistes als quals ha considerat com “un exemple per a tots” i ha ressaltat la seua capacitat per a “enfrontar-se als millors del món i demostrar tot el talent que hi ha a la Comunitat Valenciana”.

Així mateix, ha assenyalat que “cada medalla i cada victòria aconseguides són una recompensa per totes les hores d’esforç i entrenament”, al mateix temps que ha assegurat que “ja formeu part de la nostra història esportiva”. Igualment, ha recordat que, “després de cada triomf està també el treball dels entrenadors i l’afecte de familiars i amics”.

Durant la seua intervenció, el president ha enaltit els esportistes paralímpics perquè demostren valentia i determinació en representar la Comunitat Valenciana i Espanya i alhora són un recordatori de la importància de superar barreres i demostrar que “la victòria no està en la meta, sinó en el cor, en la determinació i en la ment”.

A l’acte també ha assistit la vicepresidenta i consellera de Servicis Socials, Igualtat i Vivenda, Susana Camarero, i els esportistes Pablo Herrera, Enrique Alhambra, Javier García, Vicente Gil, Iván Cano, Vega Gimeno, Lola Riera, José Quiles, Tristani Mosakhlishvili, José Antonio Marí-Alcaraz, Enrique Llopis, Kim López, Leslie Romero i Héctor Cabrera.

Fecha: 25/09/2024